
Tájékoztató
A város környezetvédelmi programjának és hulladékgazdálkodási tervének végrehajtásáról

A környezet védelmének általános szabályairól szóló 1995. évi LIII. tv. 46. § (1) bekezdés e) pontja előírja a települési környezetvédelmi programban foglaltak értékelését.

A település II. környezetvédelmi programjában és hulladékgazdálkodási tervében megfogalmazott feladatok teljesüléséről az alábbiakban adok tájékoztatást.

Infrastruktúra
Településünknek is lehetősége volt és van különböző pályázatok beadásával állami illetőleg európai uniós támogatáshoz jutni. E pályázatok beadásával lehetőségeink tág határok között mozogtak.

A KÖZOP-3. 2. 0/B-08 számú pályázatunkkal talán az eddigi legrégebben óhajtott tervünk valósult meg, a Szolnok – Martfű összekötő kerékpárút két hiányzó szakaszának megépítése. /Rákóczifalva és Rákócziújfalu közötti szakasz valamint a Martfű külterületi szakasz./

A beszámoló készítésének idejére a kerékpárosok már használatba vették a kerékpárutat.  

A kerékpárút megépítésével a biztonságos közlekedés valósult meg a települések között, valamint lehetőséget nyújt a kerékpáros turizmus kialakulásához.

A belterületi úthálózat minőségének javítása szempontjából kiemelkedően fontos, hogy az ÉAOP -3.1.2/A-09-2009-0021 számon településünk egyik legforgalmasabb útjának a Munkácsy út burkolat felújítására beadott pályázatunk  támogatási forrásból megújult az elmúlt évben. A pályázati forrásból a burkolat felújítás mellett jelentős eredmény, hogy a családi házas övezetben a burkolat mellett süllyesztett szegély is megépítésére került, mely a burkolat állagmegóvásában jelentős segítséget nyújt.

ÉAOP-4.1.3/D-09-200-0001 számon támogatást nyert a Művelődési Központ és Könyvtár közösségi tér kialakítására beadott pályázatunk. A beruházás lebonyolításával az épület belső terei újultak meg.

A KEOP-2009.4.4.0 pályázat keretében valósult meg településünk öt intézményében a napcellák elhelyezése. (József Attila Általános Iskola, Kossuth és Munkácsy úti óvoda, Városi Művelődési Központ és Könyvár, Polgármesteri Hivatal)
E pályázat környezetvédelmi szempontból a legjelentősebb beruházása önkormányzatunknak. A napcellák elektromos energia termelése csökkenti a hálózati villamos energia felhasználásunkat éves szinten kb. 58000 kWh -val, valamint a légtérbe kibocsátott  CO2 mennyiségét évente kb. 55 tonnával. Mindezek mellett nem elhanyagolható a villamos energia költségének csökkenése.

A beruházás eredményeként városunk elnyerte a „Napkorona Bajnok Település” címet.

Önkormányzati finanszírozással valósult meg az Ifjúság út és a Nógrádi út Hunyadi úttól kezdődő szakaszának burkolat felújítása. 
Az általános iskola mögötti garázsok területe útalappal gazdagodott.

Hulladékgazdálkodás
A KEOP-2.3.0. pályázat, mely Öcsöd település gesztorságával a bezárt települési hulladéklerakó területének rekultiválását célozza, ez év augusztusában támogatást nyert. A támogatás elnyerése lehetőséget ad a bezárt hulladéklerakónk teljes rehabilitációjára, melyet több éve terveztünk megvalósítani .

A települési szilárd hulladék csökkentésének lehetősége valósul meg a KEOP- 6. 2. 0 / A /  09-2010-0039 pályázattal. A „Komposztálj Martfű” elnevezésű program megvalósítása folyamatos, ebben az évben zárul a pályázat. A lakosság részéről pozitív az érdeklődés a házi komposztálás iránt, folyamatosan érkeznek hozzánk az újabb komposzt láda igénylők.
A 2010. évben is megszerveztük a lakosság részére az ingyenes elektronikai hulladékgyűjtést.

A begyűjtött hulladék mennyisége 4990 kg volt, ami az elmúlt évek mennyiségéhez képest rekord teljesítmény. (2006. évben 1200 kg)

Feltételezhető a számadatok alapján, hogy a lakosság már készül, figyel erre a hulladékgyűjtési módra s ez pozitív a környezettudatosság fejlesztésében.

A településen begyűjtött szilárd hulladék mennyisége 2010-ben 2139 tonna volt. Ez a mennyiség az előző évhez képest 65 tonnával kevesebb.
A szelektív gyűjtőszigeteken gyűjtött hulladék mennyisége 19 tonnát tett ki, melynek értéke csökkentő tényezőként hat az éves szállítási díj megállapításakor.

Ebben az évben a szelektív gyűjtőszigetek száma 11 darabbal növekedett településünkön.

A gyűjtőszigetekről a hulladék elszállítása rendszeressé vált, ezzel a szilárd kommunális hulladék mennyiségének további csökkenése várható, mely a díjtétel alakulására is pozitívan hat.

Zöldfelület gazdálkodás

A város zöldfelületeinek karbantartását a Településellátó Szervezet végzi. Fakivágásra csak száraz, beteg és veszélyes fák esetében kerül sor.

A Heineket Sörgyárak Nyrt. támogatásával részben  megvalósult 2010 őszén a rekultivált bányagödör területének fásítása, mely ez év őszén tovább folytatódik.

Településünk ebben az évben újra benevezett a „ Virágos Magyarországért” mozgalomba. 

Martfű, 2011. szeptember 18.
                                                                                                       Dr. Kiss Edit

                                                                                                       polgármester

